ועדת הכלכלה, כנסת 16, פרוטוקול מספר 290, 2004-11-08 11:00

שלום שמחון: אני מתכבד לפתוח את ישיבת ועדת הכלכלה.

שלום שמחון: על סדר היום הצעת חוק הרשות השנייה לטלוויזיה ורדיו (תיקון – הקמת תחנת שידור מחוץ לתחום אזור הזכיון), התשס"ד-2004.

שלום שמחון: למרות שאני אומר את זה בשידור, האמן לי, הוועדה המשותפת בראשות חבר הכנסת יורי שטרן היא לא רלוונטית.

הילה שמיר: משרד התקשורת, שהיה מעורב בתיקונים קלים שהוכנסו בנוסח ההצעה לעומת השלב הקודם, תומך בהצעה.

הילה שמיר: שר התקשורת תומך בהצעה ואנשי מחלקת הספקטרום במשרד תומכים בה.

הילה שמיר: אין לי הערות מעבר לתיקונים שכבר הוכנסו על התנאים הנוגעים לתנאיי התפשטות הגלים ועל אישור השר שהוכנס.

הילה שמיר: אין לנו הערות נוספות.

יצחק וקנין: האם מישהו מהנוכחים מתנגד להצעה הזאת?

כוכי מרדכי: אני מנכ"ל התאחדות תחנות הרדיו האזוריות.

כוכי מרדכי: חלק מהתחנות בעד הצבת משדרים מחוץ לאזור הזכיון וחלק מהתחנות מתנגד לכך בכל תוקף.

כוכי מרדכי: לכן אין להתאחדות עמדה ברורה.

כוכי מרדכי: כאן נמצאים רק הנציגים שהם בעד הצבת המשדרים מחוץ לאזור הזכיון אבל אני מתוקף תפקידי אייצג את אלה שלא נמצאים כאן.

אוה מדזיבוז: אני סמנכ"ל "רדיו תל-אביב".

אוה מדזיבוז: אנחנו כמובן בעד ההצעה.

אוה מדזיבוז: ההערה היחידה היא ש-5 הקילומטר שמצוינים בהצעת החוק לא מספיקים לנו כי אנחנו לא מצליחים למצוא שום מקום בטווח הזה.

מיטל דמארי: אנחנו תומכים בהצעת החוק שהוגשה.

מיטל דמארי: אנחנו רואים בהצעת החוק איזון בין השמירה על קיומם של אזורי התחנות לבין מתן מענה לצרכים הטכנולוגיים והאחרים.

מיטל דמארי: - - -

יצחק וקנין: היועצת המשפטית של הוועדה תקרא את הצעת החוק ואם יהיו הערות אנחנו נתקן בהתאם.

אהוד ענבר: אני מייצג את מרכז השלטון המקומי ואת איגוד מהנדסי ערים.

אהוד ענבר: אין לנו התנגדות, ובתנאי שיוצאו היתרים כמקובל.

אתי בנדלר: אני קוראת את הנוסח.

אתי בנדלר: אני חייבת לציין שהנוסח שמופיע כאן ושנשלח לפרסום ברשומות הוא נוסח שבא לאחר ישיבת ועדה שהכינה את הצעת החוק לקריאה ראשונה ועיגנתי בה את כל השינויים שהוסכם עליהם באותה ישיבה, לרבות השינויים שמשרד התקשורת ביקש שיוכנסו.

אתי בנדלר: סעיף 1 – תיקון סעיף 74

אתי בנדלר: "(ב) על אף הוראות סעיף קטן (א), נדרשה, בשל גורמים שאינם בשליטתו של בעל הזכיון, לרבות גורמים טכנולוגיים, הקמתה של תחנת שידור (בסעיף זה – התחנה) מחוץ לתחום האזור שנקבע לשידוריו של בעל זכיון, רשאית המועצה, באישור השר, ובהתחשב, בין היתר, בתנאי התפשטות הגלים, לאשר הקמתה של תחנה כאמור, ובלבד שהתקיימו כל אלה: (1) ניתנה לבעל הזכיון לשידורי רדיו שבאזור זכיונו מוצע להקים את התחנה (בסעיף זה – בעל הזכיון האחר) הזדמנות להשמיע את טענותיו; (2) המועצה נוכחה כי אין בהקמת התחנה כדי לפגוע בקליטת שידוריו של בעל הזכיון האחר; (3) מטרתה של התחנה היא לשרת את אזור הזכיון של בעל הזכיון בלבד;" " כאן אני חייבת להסביר כדי לדייק במילים.

אתי בנדלר: זאת המטרה למרות שברור שלא ניתן לעצור את התפשטות הגלים ויכולה להיות זליגה שלהם גם לאזור זכיון אחר.

אתי בנדלר: אבל המטרה של הקמת התחנה מחוץ לאזור הזכיון היא כדי לשרת את אותו זכיון.

אתי בנדלר: "(4) מיקומה של התחנה אינו עולה על 5 קילומטרים מקצה גבול תחום אזור הזכיון האמור בפסקה (3).

אתי בנדלר: " אני חייבת להזכיר שלגבי התנאי של 5 קילומטרים נאמר בעת ההכנה לקריאה ראשונה שהוועדה תשוב ותדון בתנאי הזה בעת הכנת הצעת החוק לקריאה שנייה ושלישית.

יצחק וקנין: קראנו את הצעת החוק.

יצחק וקנין: חבר הכנסת איוב קרא, האם אתה רוצה להגיד דבר מה לפני שאנחנו נשאל האם למישהו יש הערות להצעת החוק?

אבשלום וילן: כרגע זה נשאר 5 קילומטרים?

אתי בנדלר: כן.

אבשלום וילן: מה אומרים ברדיו האזורי?

אבשלום וילן: זה מקובל עליכם?

דוד בן-בסט: עליי מקובל 5 קילומטרים.

דוד בן-בסט: יש כאלה החושבים שזה לא מתאים.

דוד בן-בסט: אני מדבר בשמי, בשם התחנות שלי.

דוד בן-בסט: אנחנו דורשים 5 קילומטרים ולא יותר.

דוד בן-בסט: אנחנו חושבים שפתיחה מעבר ל-5 קילומטר כדי לפתור בעיות נקודתיות תגרום כאוס שלם בענף.

דוד בן-בסט: אני חושב שחלק גדול מהבעיות נובעות לא מההזזה של ה-5 קילומטרים.

דוד בן-בסט: הפתיחה של 15 קילומטרים תיצור בלגן שלם בענף.

דוד בן-בסט: אנחנו מתנגדים לכך בצורה מוחלטת.

אתי בנדלר: אבל איך אתם מתגברים על הטענה שלמשל באזור תל-אביב לא ניתן למצוא אתר מתאים?

דוד בן-בסט: עליי זה לא מקובל.

דוד בן-בסט: אין לי ספק שניתן למצוא מקומות.

דוד בן-בסט: אני מייצג את "רדיוס" ואת "רדיו 91FM".

אוה מדזיבוז: אני מדברת בשם "רדיו תל-אביב".

אוה מדזיבוז: המשדר שלנו נמצא בכל-בו שלום ואמורים לפנות אותנו משם תוך שנה.

אוה מדזיבוז: אני עשיתי באופן אישי את כל הבדיקות, עם כל מגדל ומגדל באזור תל-אביב.

אוה מדזיבוז: אף מגדל לא מוכן להציב את המשדר שלנו.

אוה מדזיבוז: מה שמצאנו זה רק אתרים שלא מתאימים לנו מבחינה טופוגרפית או שהם מקום מגורים.

אוה מדזיבוז: אנחנו צריכים מקום שהוא פתוח, אזור תעשייה או קרקע חקלאית.

אוה מדזיבוז: אין את זה במרחק של 5 קילומטרים מאזור הזכיון שלנו.

איוב קרא: אנחנו חוזרים על אותו ויכוח שהיה בישיבה האחרונה.

איוב קרא: אני חושב ש-5 קילומטר זה הפשרה הנכונה.

איוב קרא: אפשר לחיות איתה.

איוב קרא: מי שרוצה לעשות יותר או פחות, שיגיש הסתייגות לחוק בהמשך ואז אנחנו נשקול לגופו של עניין את הבקשה אבל הקונצנזוס יכול לבוא לידי ביטוי רק ב-5 קילומטר.

אתי בנדלר: חבר הכנסת קרא, זאת ההזדמנות שניתן להגיש הסתייגות ויכול להגיש אותה רק חבר כנסת.

איוב קרא: בדקתי מראש את החוק כדי להביא למינימום נזקים לכל התחנות הקיימות.

איוב קרא: לאחר סבב שיחות הגעתי למסקנה ש-5 קילומטרים הם הרע במיעוטו.

איוב קרא: אי אפשר לרצות את כולם.

איוב קרא: זה הדבר היחיד שמשאיר אולי סיכוי שאנשים יוכלו לשדר מבלי לפגוע בשידורים האחרים וזה גם ייתן מענה.

איוב קרא: בסך הכול על מה מדובר?

איוב קרא: שלאנשים יהיו שידורים טובים ביותר.

איוב קרא: לא חלילה לפגוע זה בזה.

איוב קרא: זאת בעצם מטרת החוק.

איוב קרא: לכן אני מציע, עם כל ההתנגדויות, 5 הקילומטרים הם הקו הנכון והאמיתי, קו הפשרה שיכול לעבור בהסכמת חברי הכנסת.

עידו מור: אני מנכ"ל "רדיו ללא הפסקה".

עידו מור: יש לנו גם תחנה בצפון.

עידו מור: אני יודע שיש עוד תחנה באזור גוש דן שנקראת "רדיו כל חי" שגם היא סובלת מאותה בעיה.

עידו מור: אנחנו משדרים מאותו אתר.

עידו מור: 5 הקילומטרים לא פותרים - - -

יצחק וקנין: אני חושב ש"רדיו כל חי" משדר היום בשידור ארצי.

יצחק וקנין: נדמה לי שהוא משדר גם בירושלים, הרחיבו לו את הזכיון.

עידו מור: אנחנו משדרים כיום מהאתר בגבעתיים, גם אנחנו וגם "רדיו כל חי".

דוד בן-בסט: "רדיו כל חי" כבר משדר מתל-אביב ממגדל אחר.

דוד בן-בסט: אני עזרתי לו בזה.

עידו מור: 5 קילומטרים אינם פותרים את הבעיה של התחנות באזור גוש דן.

עידו מור: זה פותר בעיה רק של חלק מהתחנות.

עידו מור: אבל אם החוק בא לעזור לפתור בעיה טכנית של התחנות, 5 קילומטרים פשוט לא יעזרו.

עידו מור: אני לא יודע אם אפשר לפתור את זה בהסתייגות בשלב מאוחר יותר.

עידו מור: אני מבקש מאוד לטפל בזה עכשיו כי אחרת לא תיפתר הבעיה של התחנות באזור גוש דן.

הילה שמיר: אני מהלשכה המשפטית של משרד התקשורת.

הילה שמיר: היה אמור להיות כאן גם מר משה גלילי, סמנכ"ל ספקטרום.

הילה שמיר: לאור ההודעה הקצרה שקיבלנו על הישיבה הזאת, הוא נמצא כעת במשרד האוצר וכנראה עוד לא הספיק לסיים את הישיבה שם.

הילה שמיר: בכל מקרה, בהתייעצות ראשונית שערכתי איתו – ואני לא מבינה בספקטרום כמו מר משה גלילי – אנחנו מודעים לבעיה, וצודקים נציגי התחנות באזור תל-אביב בטענתם.

הילה שמיר: פתיחה של 5 קילומטרים לא תפתור את הבעיה.

הילה שמיר: לפי מה שמסר לי אתמול מר משה גלילי יש אפשרות גם במרחק של עד 15 קילומטר מגבול תחום קצה אזור הזכיון למצוא פתרונות שיתאימו גם לאזור תל-אביב.

קריאה: זאת דעתו של השר?

דוד בן-בסט: דעתו של השר היא נגד.

דוד בן-בסט: הוא בעד 5 קילומטרים בלבד.

דוד בן-בסט: אני דיברתי עם השר.

הילה שמיר: זאת דעתו של סמנכ"ל ספקטרום ותדרים במשרד התקשורת נכון לאתמול בשעה 20:00.

דוד בן-בסט: דעתו של השר היא 5 קילומטרים.

דוד בן-בסט: עם כל הכבוד, מר גלילי לא מייצג את השר אם הוא אומר שאפשר לקבוע תחום רחב יותר.

דוד בן-בסט: דעתו של השר היא 5 קילומטרים, חד-משמעית.

הילה שמיר: אני מוסרת כרגע את דעתו של סמנכ"ל ספקטרום במשרד.

הילה שמיר: העמדה שאתה הצגת, לפיה זה יגרום לאיזה כאוס, היא בלשון המעטה לא עמדתו של המשרד.

דוד בן-בסט: זאת עמדתו של השר.

הילה שמיר: אני לא מתווכחת אתך.

יצחק וקנין: אם לשר יש דעה אחרת, שהשר יכתוב לנו אותה.

יצחק וקנין: אבל כרגע מונחת לפנינו הצעה על 5 קילומטרים ובזה אנחנו דנים, לא במשהו אחר.

הילה שמיר: כיוון שנשאלתי על המרחק המוצע מול מרחק רב יותר, העמדה המקצועית של המשרד היא שעד למרחק 15 קילומטרים מקצה גבול האזור עדיין ניתן לבנות תחנה ולשים משדר באופן כזה שיפריע ככל הניתן פחות ובהיקף דומה למידה שזה מפריע היום.

הילה שמיר: גם היום הרי יש הפרעות הדדיות.

הילה שמיר: אז זה לא יהיה בהיקף רחב יותר מההפרעות הקיימות.

הילה שמיר: זאת העמדה של המשרד.

יצחק וקנין: רבותי, יש 2 אפשרויות.

יצחק וקנין: אפשרות אחת היא שהשר יגיש הסתייגות לגבי ה-15 קילומטרים ואפשרות שנייה היא שאחד מחברי הכנסת יגיש הסתייגות כזאת.

יצחק וקנין: אם ההסתייגות הזאת תתקבל אז היא תעבור וזה מה שיהיה בחוק.

יצחק וקנין: כרגע מונחת בפנינו הצעה על 5 קילומטרים ועל כך אנחנו נצביע, על הצעת החוק כפי שקראה היועצת המשפטית.

אתי בנדלר: אני רוצה לדעת האם יש הצעה של השר ל-15 קילומטרים.

הילה שמיר: לא.

הילה שמיר: נשאלתי על העמדה המקצועית, האם זה פותר את הבעיה של התחנות באזור תל-אביב.

הילה שמיר: אנחנו מודעים לכך שזה לא פותר את הבעיה.

אתי בנדלר: אבל אין לכם הצעה אלטרנטיבית?

הילה שמיר: לא.

יצחק וקנין: אנחנו ניגש להצבעה על הצעת החוק המונחת בפנינו.

יצחק וקנין: בעד הצעת חוק הרשות השנייה לטלוויזיה ורדיו (תיקון – הקמת תחנת שידור מחוץ לתחום אזור הזכיון), התשס"ד-2004– רוב נגד – אין נמנעים – אין הצעת החוק נתקבלה.

יצחק וקנין: הצעת החוק אושרה והיא תועבר למליאה לקריאה שנייה ושלישית.

יצחק וקנין: תודה רבה.

יצחק וקנין: אני נועל את הישיבה.